Prof Hilman Hadikusuma wonten bukunipun (Adat Istiadat Lampung:1983) ngandharaken bilih génerasi awal Ulun Lampung asalipun saking Sekala Brak, ing kaki Gunung Pesagi, Lampung Barat. Adhedhasar panaliten pungkasan dipunmangertosi Paksi Pak Sekala Brak ngalami kalih era inggih punika era Keratuan Hindhu Buda lan era Kesultanan Islam. Karajan punika dumunung ing dataran tinggi Sekala Brak ing kaki Gunung Pesagi (gunung paling inggil ing Lampung) ingkang dados cikal-bakal suku bangsa ètnis Lampung wekdal punika.